Regeringen fremlagde i sidste uge en større decentraliseringsplan, som blandt andet indeholdt en række forslag til, at uddannelser og uddannelsesinstitutioner skal flyttes fra de større byer til de mindre. Lyt til ugens afsnit som podcast: Står det til regeringen, skal der oprettes fem nye uddannelser i Nordjylland.  Der er planer om en maskinmesteruddannelse i Thisted, en maritim ingeniøruddannelse i Frederikshavn og tre uddannelser i Hjørring, hvor man fremover vil uddanne socialrådgivere, tandlæger og bioanalytikere. Aalborg Studentersamfund er bekymrede over regeringens planer om at flytte uddannelser fra de store byer til de mindre. - Vi kan jo godt undre os over, om ekspertisen fra forskningsmiljøerne kommer med hen til uddannelserne, eller om der kommer en splittelse mellem  uddannelse og undervisning og forskningsmiljøerne, som kommer til at være i to forskellige byer, siger studenterpolitisk ordfører hos Aalborg Studentersamfund, Emilie Almstrup Hos det socialdemokratiske folketingsmedlem for Socialdemokratiet Orla Hav vækker regeringens decentraliseringsplaner, og forslaget om at fjerne uddannelsespladser i de store byer og i stedet placere dem i de mindre, glæde. - Det har vist sig, at der hvor man har turdet decentralisere uddannelsesinstitutioner, der har det også skabt liv og fremgang.  Vores eget universitet i Aalborg er et eksempel på det, siger Orla Hav. Hele debatten sendes i TV2 Nord mandag efter nyhederne klokken 19.30.

Opsummering:
De studerende er nervøse for, om de faglige og de sociale miljøer på uddannelsesinstitutionerne kan holde til, at regeringen vil flytte en række uddannelser fra de store byer til mindre samfund.  Sådan lyder det i TV2 Nords debat-magasin Fokus.